Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од М.Д. од Штип, поднесена против Општина Бутел, по предметот Барање за пристап до информации од јавен карактер, на ден 15.05.2025 година го донесе следното:

**Р Е Ш Е Н И Е**

1. Жалбата изјавена од М.Д. од Штип, поднесена против Општина Бутел, заведена во Агенцијата под бр.08-171 на 02.05.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

М.Д. од Штип, како што е наведено во Жалбата на 05.04.2025 година преку електронска пошта поднела Барање за пристап до информации од јавен карактер до Општина Бутел, со кое побарала по е-маил да и се достави електронски запис од следните информации:

„1 Колку детални урбанистички планови за Општина Бутел биле донесени во периодот од 30.06.2018 заклучно со 30.06.2023 година? Ве молам за расчленета информација по години и назив на секој од донесените планови.

2. Колку детални урбанистички планови биле предмет на донесување за Општина Бутел за периодот од 30.06.2018 заклучно со 30.06.2023 година? Ве молам за број и назив на секој од плановите.

3. За колку од донесените урбанистички планови, но и урбанистичките планови кои биле во постапка на донесување била организирана јавна анкета, согласно обврските предвидени со член 27, став (5) од Законот за урбанистичко планирање?

4. Колку забелешки од граѓани, а како дел од јавната анкета, пристигнале за секој од деталните урбанистички планови кои биле во постапка на донесување или биле донесени во периодот од 30.06.2018 година заклучно со 30.06.2023 година. Ве молам за информација за вкупниот бројот на доставени забелешки за секој план поединечно.

5. За кои од плановите (да се наведат со назив) кои биле во постапка на донесување или биле донесени во периодот од 30.06.2018 заклучно со 30.06.2023 година биле прифатени и имплементирани забелешките. Ве молам да ни доставите електронска копија од извештаите со образложение за прифатените и неприфатените забелешки за урбанистичкиот план, за секој план поединечно, согласно обврската од член 27, став (6) од Законот за урбанистичко планирање. “.

Имателот на информации на ова Барање не одговорил во законски предвидениотрок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-171 на 02.05.2025 година.

Агенцијата со електронски допис бр.08-171 од 02.05.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 07.05.2025 година до Агенцијата достави е-маил, во кој наведува дека: „На ден 08.04.2025 година до Општина Бутел е доставено Барање за пристап до информации од јавен карактер под бр.10-743 од страна на барателот Милка Докузова. Согласно бараните информации, Барањето интерно е спроведено до Одделението за урбанизам, просторно планирање и градежништво. Одделението за урбанизам, просторно планирање и градежништво во овој период се соочи со неочекуван одлив на административни работници, поради што не е во можност навремено да ги обработи и достави информациите наведени во Барањето“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**